വിടപറഞ്ഞത് മാപ്പിളപ്പാട്ടിലെ സുല്ത്താന്ആദ്യം പള്ളിക്കാര് തള്ളിപ്പറഞ്ഞുഒടുവില് ഭാരവാഹിയാക്കി ആദരിച്ചു മാപ്പിളപ്പാട്ടിലെ സുല്ത്താനെന്ന ഖ്യാതിയോടെയാണു വി.എം. കുട്ടി മടങ്ങുന്നത്. എന്നാല്, ആ സംഗീതയാത്രയുടെ തുടക്കം വെല്ലുവിളികളുടേതായിരുന്നു. ആദ്യമായി സ്ത്രീകളെയും ഉള്പ്പെടുത്തി മാപ്പിളപ്പാട്ട് ട്രൂപ്പ് ഉണ്ടാക്കിയത് അദ്ദേഹമായിരുന്നു. 1957ലായിരുന്നു ആ വിപ്ലവം. അതു വിവാദമാകാന് വൈകിയില്ല. സ്വന്തംനാട്ടിലെ പള്ളി ഇമാം വി.എം കുട്ടിക്കെതിരേ പ്രസംഗിച്ചു. മുസ്ലിംപെണ്കുട്ടികള് പാട്ടുപാടുന്നത് ഇസ്ലാമിക വിരുദ്ധമാണെന്ന് ഒരു വിഭാഗം നിലപാടെടുത്തു. തന്റെ സര്ഗ ശേഷികൊണ്ട് മാപ്പിളപ്പാട്ട് സാമ്രാജ്യം തന്നെ തീര്ത്ത കുട്ടി ഒടുവില് തന്നെ എതിര്ത്ത പള്ളികമ്മിറ്റിയുടെ ഭാരവാഹിയായി മാറിയതും ചരിത്രം.അതുവരെ കല്യാണവീടുകളില് ഒതുങ്ങിയ, ബീഡിതെറുപ്പുകാരുടെയും കാളവണ്ടിക്കാരുടെയും ജീവിതത്തിന്റെ ഭാഗമായിരുന്ന മാപ്പിളപ്പാട്ടിനെ ജനകീയവല്ക്കരിച്ചത് കുട്ടിയാണ്. ശുദ്ധമായ മാപ്പിള കാവ്യങ്ങള്ക്കൊപ്പം മത മൈത്രീഗാനങ്ങളും ദേശഭക്തി ഗാനങ്ങളും ഇഴചേര്ത്തു. പാട്ടിനൊപ്പം ഒപ്പനയും ഇതര നൃത്താവിഷ്കാരങ്ങളും വേദിയിലെത്തിച്ചതും അദ്ദേഹം തന്നെ. പരമ്ബരാഗത മാപ്പിള സംസ്കൃതിയുടെ ഭാഗമായിരുന്ന പക്ഷിപ്പാട്ടും ബദര് പടപ്പാട്ടും മുഹ്യുദ്ദീന്മാലയുമൊക്കെ കേട്ടാണ് വി.എം. കുട്ടി വളര്ന്നത്. ഏഴു വയസു മുതല് മാപ്പിള ഗാനങ്ങള് ആലപിച്ചുതുടങ്ങി. അമ്മായിയായ ഫാത്തിമ കുട്ടി പാണ്ടികശാലയാണു മാപ്പിളപ്പാട്ടുകളില് വി.എം. കുട്ടിയുടെ ഗുരു. ഹൈസ്കൂള് വിദ്യാഭ്യാസ സമയത്താണ് അദ്ദേഹം വേദികളില് പാടിത്തുടങ്ങുന്നത്.ഏറനാടന് മാപ്പിളജീവിതത്തിന്റെ ഈണവും താളവും കുട്ടിക്കാലത്തേ അദ്ദേഹത്തിന്റെ മനസിനെ കീഴടക്കി. മണ്ണിന്റെ ചൂടും ചൂരുമുള്ള പാട്ടുകള് കളിപ്രായത്തില്തന്നെ ഹൃദയത്തില് ചേക്കേറി. ബ്രിട്ടീഷ് ഭരണത്തിനെതിരേ ശക്തമായ പ്രതിഷേധം നിലനിന്ന അക്കാലത്ത് ഏറനാട്ടിലെ പാട്ടുകള്ക്ക് പോരാട്ട വീര മുണ്ടായിരുന്നു. വൈദേശികാധിപത്യത്തെ വെല്ലുവിളിക്കുന്ന അത്തരം പാട്ടുകള് വി.എം. കുട്ടിക്ക് ഹരമായി.കെ.എസ്. മുഹമ്മദ് കുട്ടിയും എ.വി. മുഹമ്മദുമായിരുന്നു അക്കാലത്തെ പ്രശസ്ത മാപ്പിളപ്പാട്ട് ഗായകര്. മൂസ എരഞ്ഞോളിയും പീര് മുഹമ്മദും എന്.പി. ഉമ്മര്കുട്ടിയും ഇവര്ക്കൊപ്പമുണ്ട്. ഇവരില് ചുറ്റിക്കറങ്ങിയ മാപ്പിളപ്പാട്ടു രംഗത്ത് ഒരു പുതിയ തലമുറയെ വാര്ത്തെടുക്കാനും വി.എം. കുട്ടിക്ക് കഴിഞ്ഞു. മാപ്പിളപ്പാട്ടില് വി.എം. കുട്ടി ആദ്യം അവതരിപ്പിച്ച സ്ത്രീ ശബ്ദം വിളയില് ഫസീലയാണ്. ആയിഷ സഹോദരിമാരെയും, മുക്കം സാജിത, മലപ്പുറം ബീന തുടങ്ങിയവരെയും അദ്ദേഹം മാപ്പിളപ്പാട്ടിലേക്കു കൊണ്ടുവന്നു. ഇവരിലൂടെ മാപ്പിളപ്പാട്ട് കൂടുതല് ജനകീയമാക്കി. വി.എം കുട്ടിഫസീല കൂട്ടുകെട്ട് വേദികളില് നിന്ന് വേദികളിലേക്ക് പറക്കുകയായിരുന്നു. മലയാളികള് ഈ കൂട്ടുകെട്ടിനെ ഹൃദയത്തോട് ചേര്ത്തുവച്ചു. നാട്ടിലും വിദേശത്തുമുള്ള വേദികളില് അവര് നിറഞ്ഞു. ഈ സംഘത്തിന്റെ നിരവധി ഓഡിയോ കാസറ്റുകളും അന്നു പുറത്തിറങ്ങി. തുടക്കകാലത്ത് വി.എം. കുട്ടിയുടെ ഗാനമേളകള് സ്ഥിരമായി ഉദ്ഘാടനം ചെയ്തത് ബാബുരാജായിരുന്നു. 1975 മുതല് 1978 വരെ ബാബുരാജ് അദ്ദേഹത്തിന്റെ ട്രൂപ്പില് സ്ഥിരമായി ഹാര്മോണിയം വായിക്കുകയും ചെയ്തു. ഗായകന് ഉദയഭാനു അദ്ദേഹത്തിന്റെ ട്രൂപ്പിലെ സ്ഥിരം അതിഥിഗായകനായിരുന്നു. അദ്ദേഹത്തിന്റെ ആദ്യ ഗ്രാമഫോണ് റെക്കോഡ് 1964ല് പുറത്തിറങ്ങി. അതിനുശേഷം നൂറു കണക്കിന് മാപ്പിളപ്പാട്ടുകള് അദ്ദേഹം പുറത്തിറക്കിയിട്ടുണ്ട്. ഏതാണ്ട് അയ്ായിരത്തയോളം സ്റ്റേജ് പ്രോഗ്രാമുകള് ഇന്ത്യയിലും വിദേശത്തുമായി നടത്തിയിട്ടുണ്ട്.പതിനാലാം രാവ് സിനിമയിലെ പെരുത്തു മൊഞ്ചുള്ളോരുത്തിയോടൊന്നടുത്തുകൂടാന് പൂതി എന്ന പാട്ടിന് ബ്രഹ്മാനന്ദനൊപ്പം കോറസ് പാടി. ഒരു കാലത്ത് സൂപ്പര് ഹിറ്റായിരുന്ന ഈ പാട്ടിന്റെ രംഗത്ത് പാടി അഭിനയിച്ചു. പരദേശി, ഉല്പ്പത്തി തുടങ്ങിയ സിനിമകളിലെ പാട്ടുരംഗത്തും അഭിനയിച്ചു. മാന്യമഹാജനങ്ങളെ, സമ്മാനം, മാര്ക്ക് ആന്റണി തുടങ്ങിയ സിനിമകള്ക്ക് ഒപ്പന സംവിധാനം ചെയ്തു. മാര്ക്ക് ആന്റണിയില് ഒരു പാട്ടും എഴുതി. 1921 എന്ന സിനിമയിലെ മോയിന്കുട്ടി വൈദ്യരുടെ മുത്തുനവ രത്നമുഖം എന്ന പാട്ടിനു സംഗീതവും നല്കി. യേശുദാസിന്റെ തരംഗിണി പുറത്തിറക്കിയ മൈലാഞ്ചിപ്പാട്ട് ആല്ബങ്ങളില് ചിലതിന് സംഗീതം നല്കിയതും വി.എം. കുട്ടിതന്നെയാണ്.മാപ്പിളപ്പാട്ടുകള്ക്കൊപ്പംതന്നെ വിപ്ലവഗാനങ്ങളും വി.എം. കുട്ടി ആലപിച്ചു. എ.കെ.ജി, ഇ.എം.എസ്, അഴീക്കോടന് രാഘവന്, ഇ.കെ. നായനാര് തുടങ്ങിയ കമ്യൂണിസ്റ്റ് നേതാക്കളുമായി അടുത്ത ബന്ധമാണുണ്ടായിരുന്നത്. ഇതോടൊപ്പം ഒട്ടേറെ പുസ്തകങ്ങളും രചിച്ചിട്ടുണ്ട്. ഇശല് നിലാവ്, മാപ്പിളപാട്ടിന്റെ ചരിത്രസഞ്ചാരങ്ങള്, മാപ്പിളപ്പാട്ട് ചരിത്രവും വര്ത്തമാനവും, ഒപ്പന എന്ന വട്ടപ്പാട്ട്, മഹാകവി മോയിന്കുട്ടി വൈദ്യര്, ഭക്തിഗീതങ്ങള്, വൈക്കം മുഹമ്മദ് ബഷീര് മാലപ്പാട്ട്, മാപ്പിളപ്പാട്ടിന്റെ തായ് വേരുകള്, കനിവും നിനവും, മഹിമ നാടകം, മൈത്രീഗാനങ്ങള്, മാപ്പിളപ്പാട്ടിന്റെ ലോകം, മഹാകവി മോയിന്കുട്ടി വൈദ്യരുടെ കാവ്യപ്രപഞ്ചം തുടങ്ങിയ പുസ്തകങ്ങളാണ് പുറത്തിറക്കിയത്. 1955 മുതല് 1957 വരെ രാമനാട്ടുകര സേവാമന്ദിരം ബേസിക് ട്രെയിനിങ് സ്കൂളില് പഠിച്ച സമയത്താണ് ആദ്യമായി ആകാശവാണിയില് പരിപാടികള് അവതരിപ്പിച്ചത്. എല്.പി. സ്കൂളില് അധ്യാപകനായി ജോലി നോക്കുന്നതിനിടെയാണു മാപ്പിള പാട്ടുകളോടുള്ള അഭിനിവേശം മൂലം മുഴുവന് സമയ പാട്ടുകാരനായി മാറിയത്.കേരള ഫോക്ക് ലോര് അക്കാദമിയുടെ വൈസ് ചെയര്മാന് ആയും കേരള സംഗീത നാടക അക്കാദമിയുടെ അംഗവും ആയി സേവനം അനുഷ്ഠിച്ചിട്ടുണ്ട്. കേരള ലളിത കലാ അക്കാദമി, കേരള ചലച്ചിത്ര അക്കാദമി, മഹാകവി മോയിന്കുട്ടി വൈദ്യര് സ്മാരകം എന്നിവിടങ്ങളില് അംഗമായിരുന്നു. ചെറുതും വലുതുമായി നിരവധി അംഗീകാരങ്ങളും ഇതുവഴി ലഭിച്ചു. 1997ല് കേരള സംഗീത നാടക അക്കാഡമി അവാര്ഡ്. 1999ല് കേരള സര്ക്കാര് മാനവീയം കള്ചറല് മിഷന് അവാര്ഡ്. 1994ല് ലക്ഷദ്വീപ് എംപേ്ലായീസ് പുരസ്കാരം, 1984ല് മുസ്ലിം ആര്ട്സ് ആന്ഡ് ലേബേഴ്സ് മുംബൈ അവാര്ഡ്. 1998 ല് കെ.എം.സി.സി. ദുബായ് അവാര്ഡ്, 2000ല് ദുബായ് തരംഗം അവാര്ഡ്, ഇന്സ്റ്റിറ്റ്യൂട്ട് ഓഫ് മാപ്പിളപാട്ട് സ്റ്റഡീസ് അവാര്ഡ് തുടങ്ങി ഒട്ടേറെ പുരസ്കാരങ്ങള് ലഭിച്ചിട്ടുണ്ട്. വി.പി. നിസാര്